## Odluka Ustavnog suda Republike Hrvatske broj: U-II-3982/2006 od 16. veljače 2010.

### NN 31/2010 (10.3.2010.), Odluka Ustavnog suda Republike Hrvatske broj: U-II-3982/2006 od 16. veljače 2010.

USTAVNI SUD REPUBLIKE HRVATSKE

742

Ustavni sud Republike Hrvatske, u sastavu Aldo Radolović, zamjenik predsjednice Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Duška Šarin, Miroslav Šeparović i Nevenka Šernhorst, odlučujući o prijedlogu za pokretanje postupka za ocjenu suglasnosti drugog propisa s Ustavom i zakonom, na sjednici održanoj 16. veljače 2010. godine, donio je

ODLUKU

I. Utvrđuje se da je u razdoblju od 17. veljače 2005. do 30. ožujka 2005. godine dio članka 10. Pravilnika o izmjenama i dopunama Pravilnika o postupku podjele državnih nagrada za znanost (»Narodne novine« broj 41/05.), koji glasi: »stupa na snagu danom donošenja«, bio u suprotnosti s člankom 89. stavkom 4. Ustava Republike Hrvatske.

II. Ova odluka objavit će se u »Narodnim novinama«.

Obrazloženje

1. Petar Marija Radelj iz Zagreba (u daljnjem tekstu: predlagatelj) podnio je prijedlog za pokretanje postupka za ocjenu suglasnosti s Ustavom i zakonom Pravilnika o izmjenama i dopunama Pravilnika o postupku podjele državnih nagrada za znanost (»Narodne novine« broj 41/05., u daljnjem tekstu: Pravilnik).

Predlagatelj navodi da je sukladno članku 10. Pravilnika, Pravilnik stupio na snagu danom donošenja, odnosno 17. veljače 2005., tj. prije nego je objavljen u »Narodnim novinama« 30. ožujka 2005. i prije proteka vakacijskog razdoblja.

Smatra da takvo propisivanje stupanja na snagu, osporenom Pravilniku daje povratno djelovanje, a što je suprotno članku 89. stavcima 1. i 4. Ustava.

Prijedlog je osnovan.

2. Za ocjenu suglasnosti osporenog Pravilnika s Ustavom mjerodavan je članak 89. stavci 1. i 4. Ustava Republike Hrvatske koji glase:

Prije nego što stupe na snagu zakoni i drugi propisi državnih tijela objavljuju se u »Narodnim novinama«, službenom listu Republike Hrvatske.

(...)

Zakoni i drugi propisi državnih tijela i tijela koja imaju javne ovlasti ne mogu imati povratno djelovanje.

3. Osporeni Pravilnik donio je Odbor za podjelu državnih nagrada za znanost 17. veljače 2005. na prijedlog Ministarstva znanosti, obrazovanja i športa uz prethodno mišljenje Odbora za Ustav, Poslovnik i politički sustav Hrvatskog sabora, na temelju članka 18. Zakona o hrvatskim državnim nagradama za znanost (»Narodne novine« broj 108/95., 104/97. i 142/98.), a objavljen je u »Narodnim novinama« broj 41 od 30. ožujka 2005. godine.

Članak 10. osporenog Pravilnika glasi:

Ovaj Pravilnik stupa na snagu danom donošenja, a objavljuje se u »Narodnim novinama«.

Iz navedenog slijedi da je osporeni Pravilnik stupio na snagu prije njegovog objavljivanja u »Narodnim novinama« te stoga Ustavni sud utvrđuje da je dio članka 10. osporenog Pravilnika koji glasi: »stupa na snagu danom donošenja«, imao povratno djelovanje u razdoblju od 17. veljače 2005. do 30. ožujka 2005. godine, tj. u razdoblju od dana donošenja, ujedno i dana stupanja na snagu, pa sve do dana objave u »Narodnim novinama«. Zbog navedenog, dio članka 10. osporenog Pravilnika u navedenom razdoblju nije bio suglasan s člankom 89. stavkom 4. Ustava.

4. Slijedom navedenog, a na temelju članka 55. stavaka 1. i 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.-pročišćeni tekst), odlučeno je kao u točki I. izreke.

Objava odluke (točka II. izreke) utemeljena je na članku 29. stavku 1. Ustavnog zakona.

Broj: U-II-3982/2006

Zagreb, 16. veljače 2010.

USTAVNI SUD REPUBLIKE HRVATSKE

Zamjenik predsjednice
dr. sc. Aldo Radolović, v. r.

Naputak, NN 31/2010-742